Sulík, Richard, predseda NR SR (2010-10-13):
Ďakujem pekne. No, pán Číž, ja s vami súhlasím, tu ste to niekde povedali, vo vašej faktickej poznámke, že keď niekto ukradne auto alebo byt a potom to vráti, tak sa nemôžeme tváriť, že skutok sa nestal. Lenže toto nesúvisí nijako s Martinom Chrenom. Tá zmluva, na ktorú sa odvolávate, o ktorej hovoríte. A tuná, pán Jahnátek, ja som vás vnímal ako korektnejšieho diskutéra. Na to, že vaši kolegovia to dokrútia, si človek zvykne, ale vás som vnímal trošku na vyššej úrovni. Ešte raz, jednoducho, áno, bola podpísaná zmluva v čase, keď už Martin Chren bol štátnym tajomníkom. Tá zmluva na 8 100 eur bola podpísaná jeho kolegom konateľom firmy Hayek Consulting. Tento konateľ neinformoval Martina Chrena. Je pravda, že Martin Chren tam bol vtedy spolumajiteľom, 20-percentným, áno, máte pravdu, pán Mikolaj. To ste zrejme nikdy žiadnu firmu nevlastnili alebo reálne neriadili, keď mi chcete tvrdiť, že každý spolumajiteľ musí vedieť o každej zmluve. Jednoducho o tejto zmluve nevedel. Dozvedel sa to, zmluva bola zrušená. Ja si predstavujem takto správanie člena SaS, že keď sa dozvie, že sa niečo udialo takéto, tak je to v rozpore s jasnými etickými pravidlami. To ja nijako nespochybňujem, ale veď Martin Chren konal, on tú zmluvu zrušil. Zabezpečil jej zrušenie, nedošlo k jej plneniu. No a preto nedošlo k platbe. Pán Číž, vy ste povedali, že dvaja štátni tajomníci si pridelili finančné prostriedky. Oni si nepridelili finančné prostriedky. Okrem tejto jednej zmluvy, ktorá bola zrušená, kde nedošlo ani k platbe, máme ešte osem iných zmlúv z čias minulej vlády, ktoré boli robené aj ministerstvom financií, keď bol Jano Počiatek minister, aj s agentúrou NADSME, keď bol pán Jahnátek minister. Aj tieto zmluvy budú skúmané NKÚ. Ale vtedy Martin Chren netušil, že bude v politike, nemal možnosť on si niečo prideliť. (Hlas z pléna.) Či mal tú možnosť? Nemal tú možnosť. Ale, ešte raz, keď o nej nevedel a zrušil ju, tak mi nechcete povedať, že toto má byť hriech. Len toto som chcel dať na pravú mieru. A ešte jedna vec. Vy ste to vraveli, pán Jahnátek, že celé to má slúžiť na odpútanie od tých problémov, ktoré sú v NADSME, ktoré vznikli za vášho ministrovania. Tak veď vyšetríme to riadne. Viem, že bude podanie ešte jedno, možnože priamo na Generálnu prokuratúru, možnože len trestné oznámenie práve v tejto veci. A nech sa to riadne vyšetrí. Ja som za to, ale my sme tam absolútne čistí. To hovorím za Martina Chrena. Posledná vec, ktorú by som chcel povedať, je, že no tak teda ten Ivan Švejna mal toľko neviem čoho v sebe, že odstúpil. No tak, viete, odstúpil, príjem má rovnaký, je to vlastne nejaká satisfakcia voči médiám, lebo ja napr. nepovažujem za korektné, že denník Sme venoval 72 článkov tejto kauze, od 4. septembra to máme za 38 dní, 72 článkov ku kauze Hayekovci, si myslím, je ďaleko nad mieru toho, čo sa dá považovať za žurnalistickú objektívnosť. Tak je to v podstate len také, že je to obeť pre médiá. Len ja mám osobne s tým veľký problém. Ja si myslím, že tu budú viacerí poslanci klubu Smer so mnou súhlasiť, ja mám s tým veľký problém, keď si médiá povedia, že no tak tohto človeka teraz ideme zostreliť, lebo veď je pekný deň, no a čo budeme robiť, tak poďme ho zostreliť, a budú dovtedy o tom písať, až kým nepadne. Dobre, Ivan Švejna odstúpil, ale čo sa tým udialo? No tak má tie isté peniaze, akurát teraz dostane ešte 6 000 odstupného a bude mať menej roboty a nebude za nič zodpovedný. Ja toto nevidím ako riešenie. Vyšetríme to a zistíme, že... (Reakcie z pléna.) Bude mať kolektívnu zodpovednosť ako jeden zo 150 poslancov. Tak si myslíme, že je to ďaleko korektnejšie takto. A viem, že nám to škodí, viem, že my ako strana SaS sme hodne utrpeli týmto, ale myslím si, že je korektnejšie sa k tomu riadne postaviť, nech to ten úrad vyšetrí. Vydiskutujeme si to, ale keď raz ten Martin Chren nič neurobil, tak jednoducho nikam nebude odstupovať. Ďakujem pekne.